Der investerers store milliardbeløb i tog og banestrækninger i disse år. Helt præcis 110,3 milliarder kroner frem til 2030.

Det fremgår af et notat fra Transportministeriet.

- Det er både vedligehold af baner, men jo også rigtig mange nye jernbaner, rigtig meget metro, rigtig mange letbaner. Så det kommer alle danskere til gavn, både på landet og i byen, siger de radikales transportordfører, Andreas Steenberg, til dr.dk.

rigtig mange nye jernbaner, rigtig meget metro, rigtig mange letbaner Andreas Steenberg (R)

Det er med de radikales ord et historisk opgør med tidligere tiders manglende investering på området, der nu giver danskerne topmoderne jernbaner.

Næste skridt: IC4 og nye togsæt

I notatet har Transportministeriet for første gang regnet på den samlede toginvestering de næste 16 år.

De største poster er Togfonden DK til 29,1 milliarder kroner, metrocityring i København 24,1 milliarder kroner, banevedligeholdelse 18,9 milliarder kroner og letbaner til 7,7 milliarder kroner.

- Det kommer rigtig mange til gavn. For vi forventer, at der kommer flere passagerer i togene, netop fordi de kommer til at køre hurtigere og kommer til at kunne køre til tiden, fordi der er plads på skinnerne, siger Andreas Steenberg.